कम समय अधिक ऊर्जा का खेल है बास्केटबॉल
स्पोर्ट्स रिपोर्टर | बिलासपुर
13वीं राज्य स्तरीय सीनियर बॉस्केटबॉल प्रतियोगिता का समापन मंगलवार की शाम देवकीनंदन स्कूल में हुआ। इसमें मुख्य अतिथि सांसद लखनलाल साहू थे। अध्यक्षता संभागायुक्त सोनमणि बोरा ने की। इस दौरान सांसद साहू ने कहा कि बास्केटबॉल एक ऐसा खेल है जो कम समय में अधिक ऊर्जा और स्फूर्ति के साथ खेला जाता है। लोगों को इस तरह के खेलों को बढ़ावा देना चाहिए। इस खेल में पूरे शरीर की कसरत होती है। इससे खिलाड़ी का शारीरिक और मानसिक विकास होता है।
तीन दिवसीय बॉस्केटबाल प्रतियोगिता में 17 टीमों के 500 खिलाड़ियों ने अपनी प्रतिभा का प्रदर्शन किया। समापन और पुरस्कार वितरण समारोह में संभागायुक्त सोनमणि बोरा ने कहा कि छत्तीसगढ़ में बास्केटबॉल ने सभी खेलों के बीच एक स्वर्णिम अध्याय लिखा है। विभिन्न प्रतियोगिताओं में बास्केटबॉल के खिलाड़ियों ने 15 वर्षों में लगातार श्रेष्ठ प्रदर्शन किया है। इस दौरान टीमों ने 66 स्वर्ण, 17 रजत और 19 कांस्य पदक जीते। प्रदेश में बास्केटबॉल का भविष्य उज्जवल है। खिलाड़ियों की मेहनत है। राष्ट्रीय और अंतरराष्ट्रीय स्पर्धाओं में राज्य के खिलाड़ियों ने नाम कमाया है और विभिन्न नौकरियों में भी जगह बनाई है। कार्यक्रम में कलेक्टर अन्बलगन पी. भी उपस्थित थे। जिला बास्केटबॉल संघ के अध्यक्ष डॉ. संतोष बाजपेयी ने स्वागत भाषण दिया। आयोजन में भागीदार कोच, खेल संघ के पदाधिकारी भी सम्मानित किए गए। छत्तीसगढ़ बास्केटबॉल संघ के सचिव राजेश पटेल, पार्षद राजेश मिश्रा, बिलासा कन्या कॉलेज की क्रीड़ा अधिकारी डॉ. शारदा कश्यप, खेल संघ के अन्य पदाधिकारी, खिलाड़ी व खेल प्रेमी इस अवसर पर उपस्थित थे।
प्रतियोगिता में स्कोर बनाने के लिए जद्दोजहद करते हुए खिलाड़ी।
बीएसपी ओवरआॅल चैंपियन
प्रतियोगिता में भिलाई स्टील प्लांट की महिला व पुरुष टीमें ओवरआॅल चैम्पियन रहीं। महिला वर्ग में विजेता भिलाई स्टील प्लांट व उप-विजेता दुर्ग जिले की टीम रही। तीसरे स्थान पर राजनांदगांव की टीम रही। वहीं पुरुष वर्ग में विजेता भिलाई स्टील प्लांट की टीम रही। उपविजेता राजनांदगांव और तृतीय स्थान पर भिलाई कार्पोरेशन की टीम रही। बीएसपी पुरुष टीम लगातार 15 सालों से चैंपियन है।
महिला टीम का सलेक्शन हुआ
बिलासपुर। जिले की महिला क्रिकेट खिलाड़ियों का चयन किया गया है। इसमें माहेश्वरी कश्यप, सृष्टि शर्मा, साजन पटेल, संगीता पटेल, शिल्पा साहू, प्रतिज्ञा सिंह, दुर्गेश नंदनी, धनेश्वरी धिर्रे, श्रद्धा वैष्णव और खुशबू साहू शामिल हैं। जिला क्रिकेट संघ के सचिव विंटेश अग्रवाल ने बताया कि इन खिलाड़ियों का चयन राज्य टीम के लिए 30 दिसंबर को शहीद वीर नारायण सिंह अंतरराष्ट्रीय क्रिकेट स्टेडियम रायपुर में किया जाएगा।
hin_Deva mai_Deva hin_Deva hin_Deva awa_Deva kas_Deva awa_Deva hin_Deva awa_Deva